Gwida għal Ulied il- Bnedmin fit- Triq tal- Paċi Int min int, studja biex tagħraf 'l Alla mill- opri ta' jdejh u mid- duttrina tal- Knisja Kattolika. Nota:- Dak li hu tajjeb u perfett fil- kreatura għandu jinsab wisq iżjed tajjeb u perfett fil- Kreatur. Int min int, studja biex tagħraf lil Ġesù Kristu, l- Iben ta' Alla l- ħaj, li ġie fid- dinja bħala Mgħallem wieħed tagħna l- bnedmin u Salvatur tagħna. Nota:- Tgħallem il- ħajja tiegħu mill- Vanġelu u mid- duttrina tal- Knisja Kattolika. Int min int, ipperswadi ruħek li inti qiegħed fid- dinja għal ħaġa waħda biss biex tagħmel dejjem il- volontà ta' Alla. Nota:- Kollox volontà ta' Alla barra mid- dnub, għax huwa Alla u li ħalaq kollox għalih innifsu u għalhekk kollox irieġi hu, u jiggverna għall- volontà tiegħu. Int min int, obdi dejjem il- vuċi tal- kuxjenza, u qatt la tmeriha għax inkella ma tgħixx kwiet. Nota:- Paċi fl- art lill- bnedmin ta' volontà tajba. Int min int, qatt taħseb li inti xi ħaġa, għax inti m' inti xejn. Nota:- Kieku Alla ma ħalqekx, inti ma kont tkun xejn u xejn ma kont tkun tista' tagħmel. Int min int, mingħajr fidi la tgħix tajjeb u lanqas ma ssalva ruħek. Nota:- Il- fidi hija persważjoni fina ta' veritajiet li ma jidhrux, u persważjoni aktar milli naraw b' għajnejna. Int min int, huwa biżżejjed għalik li temmen kulma tgħallem il- Knisja Kattolika. Nota:- Il- Knisja Kattolika hija infallibbli, u mhux ta' min ifittex provi u lanqas mirakli. Int min int, eżamina l- fidi tiegħek waqt it- tentazzjoni u waqt il- prova. Nota:- Il- fidi tiegħek f' Alla u fl- infern tingħaraf mill- opri tiegħek, tajbin jew ħżiena. Int min int, aħrab in- nies ħżiena għax bħalhom ħaġa waħda ssir f' qasir żmien u titlef il- paċi ta' qalbek. Nota:- Il- ħżiena li huma bosta tagħrafhom minn kliemhom u minn għamilhom. Int min int, dak li għandek tagħmel, agħmlu mill- aktar fis, għax iż- żmien mhux ħaġa ta' jdejna. Nota:- In- natura tagħna faċilment tabbuża miż- żmien għax ma tarax il- futur u għalhekk titqarraq. Int min int, la tkunx kurjuż u lanqas lablabi għax żgur li ma tinsabx fit- triq tal- perfezzjoni. Nota:- Il- għajnejn u l- ilsien mhux indukrati jġibu l- imrar tal- qalb u jbegħduna mit- triq tal- paċi. Int min int, aktar ma tikkuntenta 'l qalbek f' dak li jkun jogħġob lis- sensi tiegħek, aktar ikun kbir id- dulur tagħha. Nota:- Mieri lil qalbek jekk trid tgħix hieni u beatu; kun af li l- qalb tal- bniedem hija profondità ta' malizzja. Int min int, itlob għal kulħadd u speċjalment li Alla jeħles lil kulħadd mid- diżgrazzji tar- ruħ u tal- ġisem. Nota:- San Ġakbu l- Appostlu jeżortana biex nitolbu wieħed għall- ieħor biex insalvaw ruħna għax jiswa wisq it- talb ta' spiss ta' bniedem ġust. Ġakbu V, 16. Int min int, kun af li ħadd ma jista' jirċievi xi ħaġa jekk lilu ma tkunx ingħatat mis- sema. Nota:- San Ġakbu l- Appostlu jgħallimna li kull don tajjeb u kull don perfett huwa minn fuq, nieżel minn Missier id- dawl, li miegħu m' hemmx bidla lanqas dell ta' bidla. Ġakbu I, 17. Int min int, jekk ma jindokraniex Alla, kollox għalxejn; jekk Alla ma jindokralniex ir- ruħ u l- ġisem, xejn ma tiswa d- diliġenza tagħna. Nota:- Jekk is- Sinjur Alla ma jkunx indukraha hu l- belt, għalxejn jindukrawha l- għassiesa. Salm 126, 2. Int min int, għid dejjem: "Grazzi, Sinjur Alla u aħfirli, Sinjur Alla; iddiriġini f' kollox, Sinjur Alla." Nota:- Alla jippretendi li kull bniedem jirringrazzjah u jitolbu maħfra għax kull ġid ġej minnu u għax ta' spiss nonqsu lill- Maestà tiegħu bin- negliġenzi tagħna u għax għandna bżonn id- dawl tiegħu f' kollox. Int min int, żomm dejjem ruħek fil- ħsieb tal- preżenza ta' Alla biex ma tonqoslokx l- attenzjoni għal- liġi Santissima tiegħu u ma tagħmilx lil ħajtek aktar prezzjuża minnha. Nota:- Il- preżenza ta' Alla hija l- aqwa mezz biex ma nidinbux għax min għarfu ma jistax ma jħobbux jew li ma jibżax minnu. Int min int, kun af li Alla jaf li għandek bżonn tiekol, tixrob u tilbes, għalhekk strieħ dejjem fil- providenza tiegħu. Nota:- Jekk Alla jieħu ħsieb it- tajr tal- ajru, kemm iżjed jieħu ħsiebna li aħna wisq aħjar minnhom? Int min int, isma' u ibża' li jekk inti għajjur, ipperswadi ruħek li inti kumpann u soċju ta' Satana kif jixhed l- Ispirtu Santu li jgħid li bil- għira tax- xitan daħlet fid- dinja l- mewt, u jimitawh dawk li huma mill- partit tiegħu. Sap. II, 23- 25. Nota:- San Pawl jgħallimna biex nifirħu ma' min hu ferħan u nibku ma' min hu mbikki. Int min int, ibża' li ma tinganna lil ħadd u oqgħod attent li ħadd ma jingannak, u eżamina li ma tingannakx in- natura ħażina tiegħek, għax l- inganni kollha huma proprjetajiet ta' Satana, li Ġesù sejjaħlu giddieb u missier il- gidba. Nota:- L- abbużi huma inganni u speċjalment fil- ħniena u fiż- żmien; bosta drabi l- inganni ma jista' jkollhom ebda rimedju. Int min int, kun af li l- fidi ma hix kliem iżda persważjoni iktar milli qed tara b' għajnejk; jekk tgħid: min jaf hux veru? inti tkun tiddubita u għalhekk persważjoni m' għandekx u lanqas fidi, għax fidi dubja mhix fidi. Nota:- San Ġakbu l- Appostlu jikteb: "Urini l- fidi tiegħek mill- opri tiegħek." L- opri tajba juru li hemm persważjoni f' min jagħmilhom; persważjoni fuq Alla, u persważjoni fuq l- Infern, li ma jidhrux. Int min int, jekk trid tara l- ġmiel tal- Ġenna wara mewtek, għakkes għajnejk kontinwament, għax min jissodisfa għajnejh ma jkunx jaħrab l- okkażjoni prossima, u għalhekk jidneb. Nota:- Fil- ħajja ta' Santa Ġemma naqraw li l- Anġlu kustodju tagħha qalilha: L- għajnejn li jitgħakksu, dawk biss għad jaraw il- ġmiel tal- ġenna, li hu Alla. Int min int, jekk taħseb li inti xi ħaġa, meta ma inti xejn, kun af li inti ingannat u fl- għajnejn ta' Alla inti supperv. Nota:- Ftit huma li jaħsbu li ma huma xejn: min jaħseb li hu xi ħaġa għax sabiħ, min jaħseb li hu xi ħaġa għax hu għaref, min jaħseb li hu xi ħaġa għax għandu l- flus, min jaħseb li hu xi ħaġa għax f' impjieg għoli u l- bqija. Dawn li jaħsbu li huma xi ħaġa jippretendu tifħir u stimi u unuri li jistħoqqu biss lil Alla li ħalaq kollox, għalhekk Alla jirreżistilhom, għas- suppervja tagħhom. L- umli hu persważ li kulma għandu, huwa Alla li tahulu b' xejn u għalhekk jagħti glorja lil Alla, u għalih innifsu jżomm il- ħsieb li mhu xejn, anzi ftit trab u rmied. Int min int, kun af li tassew inti umli u mhux supperv meta inti tobdi l- liġi ta' Alla, u lis- superjuri tiegħek, u Alla jagħti l- grazzja lill- umli, u jirreżisti lis- supperv. Nota:- Kollox bis- sinjal tiegħu fid- dinja. L- iktar sinjal sod fuq l- umiltà hija l- ubbidjenza, u d- diżubbidjenza hija s- sinjal tas- suppervja. Int min int, taħdem ħafna u tiġbor ftit quddiem Alla, u l- kawża qiegħda hawn: li inti ma tfittixx li togħġob 'l Alla, iżda li tissodisfa n- natura tiegħek bħala bniedem. Nota:- Kristu jridna attenti fuq l- opri tajba li noffrulu rigward l- intenzjoni retta, kun af li n- natura tagħna tħobb turi ruħha, tħobb 'il min iħobbha, tfittex l- aqwa lokijiet, u tagħmel biex tfittex lilha nnifisha f' kollox. Int min int, jekk trid tara u tifhem li Alla Hu favur tiegħek, ara tagħtix kunsens għad- dnub fit- tentazzjonijiet li jkollok: jekk ma taqax, ilmaħ kawża ta' ferħ kbir fuqek. Nota:- Xejn ma jisħet Alla ħlief id- dnub, u l- bqija kollox ibierek. Int min int, jaqbillek li ma tmurx tqerr jekk m' għandekx ħsieb li tqerr tajjeb bil- fedeltà. Nota:- Santa Tereża qalet li bosta nsara jindannaw imħabba l- qrar ħażin tagħhom. Int min int, żomm b' regola li taħseb fuq il- ġustizzja ta' Alla biex bil- biża' ma taqax u jekk diżgrazzjatament taqa' ġib quddiem għajnejk il- ħniena ta' Alla iżda qatt tabbuża minnha. Nota:- Il- Madonna għallmitna li l- ħniena ta' Alla hija għal dawk li jibżgħu minnu, mill- ġustizzja tiegħu. Int min int, l- akbar diliġenza tagħna għandna nagħmluha biex insalvaw ruħna. It- triq tal- ġenna hija dejqa wisq, għax mingħajr tgħakkis speċjalment tal- għajnejn u mingħajr paċenzja, inkunu mexjin fit- triq il- wiesgħa li tieħu għall- infern u bosta huma dawk li jgħaddu minnha. Nota:- Kristu fil- Vanġelu wriena żewġ triqat, waħda dejqa wisq li tieħu għall- ġenna, u l- oħra wiesgħa bosta li tieħu għall- infern; mid- dejqa jgħaddu l- ftit iżda mill- wiesgħa jgħaddu l- bosta. Int min int, qatt rajt min imut? Xi ħsibijiet għaddew minn moħħok dak il- ħin? Żgur li dan il- pass għad tagħmlu inti wkoll, trid u ma tridx. Nota:- Min imut, imut darba biss u jidħol fl- eternità u jinfatam (jinħall) irid jew ma jridx mill- flus u mis- simpatija tal- bnedmin u jieqaf quddiem Kristu Mħallef; din hi ħaġa wisq tal- biża' . Int min int, kun af li Alla jittratta miegħek bl- istess mod kif int tkun ittrattajt mal- proxxmu tiegħek; ħniena, bi ħniena, ġustizzja b' ġustizzja u vendetta b' vendetta. Nota:- Kristu għallimna li bl- istess kejl li bih inkunu kejjilna lill- oħrajn, ikun lilna mkejjel. Int min int, tagħmel ħidma kemm tagħmel, huwa Alla li jkattar; kull ġid jagħmlu Alla. Nota:- Ħadd m' għandu raġun jiftaħar għax kollox minn Alla u permezz tiegħu. Int min int, ifhem jekk taf, x' inhu d- dnub għal Alla u x' inhu d- dnub għalina l- bnedmin. Nota:- Id- dnub għal Alla huwa l- uniku disprezz u diżunur tal- Maestà tremenda tiegħu, u għalina l- kawża unika ta' kull rovina u ta' kull deni ta' mewt. Int min int, meta tagħmel id- dnub tkun qed tobgħod lilek innifsek imħabba d- deni kbir li fih. Nota:- In- natura umana tibża' dejjem mid- deni u ma tridux qatt fuqha nnifisha; għalhekk ma tasalx biex tagħmel id- dnub meta tifhem il- konsegwenzi tiegħu. Int min int, kun af li min jidneb ma jkunx jibża' minn Alla, għalhekk Alla fil- ġustizzja tiegħu jagħti ħwejjeġ tal- biża' lil min ma jibżax minnu. Nota:- Il- biża' hija ħaġa biss tal- bniedem għaqli għax hu biss jaħseb u jirrifletti. Int min int, ikkonsidra mhux li tqerr, iżda kif tqerr biex tikseb il- maħfra ta' dnubietek. Min iqerr għandu jaħseb dnubietu tajjeb, jindem minnhom b' fehma soda li ma jerġax jidneb għall- ebda raġuni; ma jħalli barra ebda dnub mejjet u jagħmel it- tewba. Nota:- Il- famuża duttura Santa Tereża, mimlija b' dawl ta' Alla, qalet li bosta nsara jintilfu minħabba l- qrar ħażin tagħhom. Int min int, aħdem bil- biża' s- salvazzjoni ta' ruħek għax xejn mhu serju daqs l- eternità; min ma jibżax ma jemminx. Nota:- Mal- mewt li hija żgura, jew tgawdija jew tbatija għal dejjem, għal dejjem, għal dejjem, għax il- pass tal- mewt huwa ta' darba biss. Int min int, żgur li ma togħġbokx mewt għal għarrieda, għalhekk filgħodu u filgħaxija agħmel salib ċkejken fuq ġbinek u għid: "Ġesù Nazzarenu, Sultan tal- Lhud, ħenn għalija." Nota:- Din hija wegħda li Ġesù għamel lil kull min jgħid din it- talba biex ikun meħlus mill- mewt għal għarrieda fuq ix- xhud tal- Isqof San Edmondu; basta wieħed ma jabbużax b' din il- wegħda. Int min int, tassew li inti msejken jekk xi darba kont kawża li sar dnub mejjet, ossija tajt skandlu; min huwa skandalizzat ordinarjament jiskandalizza lil ħaddieħor; għalhekk donnu impossibbli li jista' jinġabar fid- dinja l- iskandlu; immela penitenza, penitenza u vera penitenza sal- mewt biex l- iskandlu jinħafer. Nota:- Agħmel biex issalva l- erwieħ u għin kif tista' l- missjonijiet. Int min int, kun af li s- sinjal tas- salib imqaddes fih virtù u qawwa fih innifsu, jagħmlu min jagħmlu, għalhekk agħmlu filgħodu meta tqum u filgħaxija qabel torqod, qabel toħroġ mid- dar, qabel tiekol jew tixrob u aktar ma tagħmlu spiss aktar tiġi fuqek il- qawwa ta' Alla. Nota:- Għall- effett tas- salib jenħtieġ li wieħed jagħmlu bil- preċiżjoni; mill- ġbin għall- istonku u minn spalla għal spalla filwaqt li jsejjaħ it- Tliet Persuni Divini. Int min int, jekk diżgrazzjatament taqa' fi dnub mejjet, mill- aktar fis fittex li tieħu l- assoluzzjoni sagramentali fil- qrar: l- ewwel nett imħabba l- mewt li nistennewha kull mument fuqna u darba biss, fit- tieni lok imħabba t- telfa tal- merti fl- opri tajba. Nota:- Ma jaqax fid- dnub min jaħseb fil- mewt, fil- ġudizzju partikolari, fl- infern u fil- ġenna. Dan il- ħsieb ta' spiss, bil- biża' tiegħu jagħmel li aħna ma nidinbu qatt u qatt kif jassigurana l- Ispirtu Santu. Int min int, jekk ma tridx tagħmel deni lilek innifsek u tgħix fil- paċi, f' ħajja kwieta u trid li ma jonqsok ebda ġid, nissel fik orrur lejn id- dnub u malli tintebaħ li fl- azzjoni li tkun sa tagħmel hemm il- ħażen, la tridhiex u sejjaħ l- għajnuna tal- grazzja ta' Alla. Nota:- Tinduna li dnub u tagħmlu, inti tkun tiddisprezza l- Maestà t' Alla li ħalqek u għamillek kull ġid, u tkun tqiegħed għalik innifsek il- kawża ta' rovini, ta' deni u ta' għawġ, għax il- ġustizzja ta' Alla tagħtik b' kastig dak li jkun kontra qalbek, billi inti tkun għamilt dak li hu kontra qalb Alla. Int min int, jekk għandek ġid temporali ta' flus, ikkonsidra f' idejn min sejjer jaqa' wara mewtek dan il- ġid, u kun af li l- flus jiftħu jew jagħlqu l- bieb tal- ġenna skont l- użu li wieħed jagħmel bihom. Nota:- Kristu qal: "Huwa eħfef li ġemel jgħaddi minn għajn ta' labra tal- ħjata milli bniedem għani jidħol fis- saltna ta' Alla." (Mk X, 25). Immela impossibbli skont in- natura s- salvazzjoni ta' ruħu. Int min int, ġib dejjem imdendla ma' għonqok il- medalja mirakoluża, jekk trid li l- Madonna ssalvalek ruħek u teħilsek mid- diżgrazzji anke tal- ġisem, basta ma tabbużax biha. Nota:- Isma' l- kliem preċiż li qalet il- Madonna lil Santa Katerina Labouré: "Dawk kollha li jġibu mdendla ma' għonqhom dina l- medalja, ikollhom il- protezzjoni tiegħi ta' Omm Alla li jien, mhux biss għar- ruħ iżda għall- ġisem ukoll." Int min int, żomm ruħek dejjem marbut mal- Papa fil- fidi u fl- ubbidjenza u oqgħod żgur li inti miexi fit- triq tal- verità u tal- ġustizzja u li tinsab fil- vera knisja ta' Ġesù. Nota:- Kbar u tal- għaġeb huma l- qaddisin ta' Alla li aħna nqimu fil- Knisja Kattolika. Dawn għexu fid- dinja magħqudin mal- Papa fil- fidi u fl- ubbidjenza. Taw xhud li huma frott tajjeb li ħareġ minn siġra tajba, il- Knisja Kattolika, billi Alla gglorifikahom bil- mirakli li huma l- veri siġilli tal- opra ta' Alla. Int min int, ifhem sewwa l- kelma "paċenzja," li mingħajrha ma nsalvawx ruħna. Taħsibx li inti bniedem tal- paċenzja meta tipprattikaha ma' min trid int u kemm lilek jogħġob. Nota:- Għandek tbati bħala bniedem, għandek tbati bħala midneb, għandek tbati bħala predestinat. Int min int, jew penitenza jew infern għal dejjem. Il- penitenza hija xewqa fina li ma għamilniex il- ħażin li għamilna; hija għandha tkun imqanqla mill- biża' jew mill- imħabba t' Alla. Nota:- "Jekk ma tagħmlux penitenza, ilkoll xorta waħda tintilfu," qal Kristu. Il- penitenza tingħaraf mill- ħarba tal- okkażjoni prossima tad- dnub. Int min int, jekk tassaw trid tgħix togħġob 'l Alla li ħalqek għalih, u trid tassew li ma tagħmel ebda dnub, aħseb kuljum, anzi ta' spiss, fuq il- mewt li hija żgura u li tiġi f' ħin moħbi, li tiġi darba biss u tqegħidna fit- tribunal tal- ġudizzju divin u minn dan it- tribunal, trid jew ma tridx, tirċievi premju jew kastig. Nota:- Alla li ma jqarraqx u li lanqas jista' jigdeb, jassigurana li jekk aħna naħsbu fin- novissmi ma nidinbu qatt, qatt u qatt, in aeternum. Int min int, jekk ma titwaħħaxx mill- okkażjoni prossima tad- dnub, oqgħod żgur li ma tibżax minn Alla, u li ma tibżax, jurik li inti m' intix persważ fuq Alla li Hu wisq ta' min jibża' minnu. Nota:- Tmut darba biss imtabba' bi dnub mejjet wieħed biss, ikollok bla ebda tama ta' ħelsien li titqagħweġ għal dejjem fil- fjammi u dan huwa kastig fuq il- kastigi kollha ta' Alla. Int min int, għalkemm għandek ħafna flus, għalkemm għandek ħafna unuri, għalkemm tpaxxi 'l ġismek, dan kollu x' jiswielek jekk titlef ruħek? Nota:- Kull bniedem ħaj huwa kollu frugħa għax filli miexi fid- dinja u filli jieqaf mingħajr ma jrid u jiksaħ għal dejjem. Int min int, kun af li Kristu li miet għalik ma jgħoddokx tiegħu jekk issa ma tgħixx bl- ispirtu tiegħu, ossija tgħix mingħajr ma timitah. Nota:- San Pawl jassigurana li min m' għandux l- ispirtu ta' Kristu, dan mhuwiex ta' Kristu. Kristu għex fid- dinja bi spirtu ta' vittma lejn Alla, bi spirtu ta' mħabba lejn il- proxxmu, u bi spirtu ta' umiljazzjoni lejh innifsu. Int min int, indokra ruħek mill- bnedmin; taddatta ruħek qatt mal- kwantità tal- bnedmin. Nota:- Ftit huma dawk li jgħaddu mit- triq id- dejqa li tieħu għall- ġenna iżda huma bosta dawk li jgħaddu mit- triq il- wiesgħa li tieħu għat- telfien. Dan qalu Kristu. Int min int, agħmel ħbieb tiegħek lill- qaddisin, innota l- eżempji tajba tagħhom, u rrikorri lejhom biex jitolbu għalik għax huma ħbieb t' Alla. Nota:- Il- qaddisin fid- dinja imitaw lil Ġesù, apprezzaw il- faqar, is- sofferenzi u d- disprezzi u b' hekk waslu fir- renju tiegħu tal- paċi. Int min int, itgħaxxaq isma' fuq Marija Santissima u tpaxxa fuq il- kobor tagħha; lejha rrikorru b' fiduċja kbira u f' kull bżonn tal- ġisem u tar- ruħ u b' hekk tassigura ruħek li qatt ma tiġi fuqek il- konfużjoni. Nota:- Fil- ġenna m' hemmx ruħ waħda beata li fid- dinja ma tatx vera qima lill- Madonna, u fl- infern m' hemm ħadd li kien iqimha bir- Rużarju. Int min int, tħallix li kelb, li tant jiddefendi lil sidu, iċanfrek, billi int għar- rispett uman ma tmiddx idejk għall- ġieħ ta' Alla. Nota:- Kun af li ħadd ma seta' jagħmillek il- ġid li għamillek Alla; ħadd ħliefu ma seta' jħobbok daqskemm ħabbek Alla. Ħadd ma seta' joħolqok u jżommok ħaj. Kull ġid li ġie u jiġi fuqek, minnu biss ġej għax huwa l- għajn ta' kull ġid. Int min int, għodd dejjem ruħek ixxurtjat meta tarak tixbah lil Ġesù f' xi stat li huwa fid- dinja kien jinsab fih. Nota:- Il- qaddisin kienu b' gost kbir ta' qalbhom jagħmlu l- eżerċizzju memorjali mill- ħajja ta' Ġesù. Int min int, tistenniex unur akbar fuqek milli tgħin b' xi opra tal- ħniena lil nisrani fil- bżonn. Nota:- Kristu li hu xbieha ta' Alla bħala bniedem, u li Hu t- Tieni persuna tas- Santissima Trinità, jgħodd magħmul lilu nnifsu kulma nagħmlu lil kull nisrani fil- bżonn. Int min int, jekk tassew temmen f' Ġesù, temmen ukoll f' kulma għallem Ġesù. Nota:- Ġesù miet għal kulħadd u b' hekk sar kawża ta' saħħa, biss, għal min lilu jobdih. Int min int, ħsieb li jinkwetak, ikun xi jkun, keċċih malajr għax jekk tieqaf fuqu tispiċċaha ħażin. Nota:- Ħsieb li jinkwetak qatt mhu ġej minn Alla, li Hu Alla tal- paċi, iżda dejjem ikun ġej mix- xitan jew min- natura ħażina tagħna, li huma veri għedewwa ta' ruħna, u minn għadu tistenniex ġid. Int min int, qatt taħseb, tgħid jew tagħmel xi ħaġa mingħajr utilità (ħtieġa), mingħajr bżonn jew mingħajr fini suffiċjenti għax f' mewtek ikollok il- kastig, kbir jew żgħir, skont il- materja. Nota:- Min irid jgħix mingħajr dnub għandu josserva s- silenzju, kif hemm miktub: ll- kult tal- ġustizzja huwa s- silenzju intern u s- silenzju estern. Int min int, jekk wara mewtek trid tara l- ġmiel tal- ġenna ossija 'l Alla, għakkes għajnejk kontinwament bla ma ċċedi qatt. Nota:- Dak li jressqek lejn Alla għożżu, iżda dak li jbiegħdek minn Alla aħrab minnu malajr. Wara l- ħars jimxi l- ħsieb, wara l- ħsieb timxi x- xewqa u wara x- xewqa jimxi l- kunsens. Int min int, dak li tħoss mhuwa xejn, sija mibegħda, sija simpatija jew grazzja u sija dawk il- ħwejjeġ koroh li jiġu f' rasek, iżda dak li tkun trid jagħmel denn ta' premju jew kastig quddiem Alla; mhux dak li nħossu iżda dak li rridu. Nota:- Kull att ta' volontà tagħna huwa opra ġà magħmula fl- għajnejn t' Alla, kemm jekk tajba u kemm jekk ħżiena. Int min int, qabel ma topra, dejjem ieqaf aħseb x' jista' jiġi wara, bniedem għaqli jgħix beżgħani; il- biża' ġġib l- attenzjoni u l- attenzjoni ġġib il- bon ordni. Nota:- Mhux dejjem jirnexxilna li nkunu nistgħu nsewwu l- iżbalji, għalhekk huwa meħtieġ il- biża' fina li ġġegħilna noqogħdu attenti; għandna raġun li ngħixu beżgħana għax il- futur huwa mqiegħed kollu fuq l- inċertezzi, barra mill- mewt li hija żgura għal kull bniedem ħaj. Int min int, la tgħidx, għax ma stajtx, iżda ma ridtx. Nota:- Fejn hemm volontà hemm ukoll il- mezzi u fost l- aqwa mezzi hemm l- orazzjoni. Int min int, żomm għalik innifsek b' regola li f' kollox issejjaħ 'l Alla biex jagħtik l- għajnuna tiegħu u li jiddiriġik f' kollox, u żgur li Alla ma jiċħadlekx dak li inti tenħtieġ. Nota:- Għalxejn jaħdmu x- xufftejn jekk il- qalb ma titlobx, jiġifieri jekk ma temminx jew ma tittamax minn Alla li jista' kollox u ma tumiljax ruħek. Int min int, agħmel li trid u li jogħġbok; kollox għalxejn, għax f' qalbek ma tidħollokx il- paċi, li hija l- uniku teżor tal- bniedem jekk inti ma tħollx 'il qalbek mill- kreaturi kollha. Nota:- Santu Wistin qal lil Alla: "Sinjur Inti ħlaqtna għalik, u l- qalb tagħna ma tistrieħx sakemm ma tkunx straħet fik." Int min int, taħsibx li inti tħobb 'l Alla jekk inti m' intix imħejji li tħalli kollox, anke ħajtek biex ma tidnibx. Nota:- "Min għandu l- kmandamenti tiegħi u jħarishom, dan hu li jħobbni," qal Ġesù. Int min int, taħsibx li inti niedem minn dnubietek jekk għandek il- volontà li għal li ġej inti tidneb għal xi raġuni. Nota:- Hija ħaġa kontra n- natura morali li tixtieq li ma għamiltx dak il- ħażen u għandek il- ħsieb li tagħmlu għal xi raġuni; flimkien ma joqogħdux volontà tajba u volontà ħażina. Int min int, ifhem tajjeb li n- natura ħażina tagħna jenħtieġ li ngħakksuha dejjem għax hija kontra l- ispirtu; dina tfittex f' kollox lilha nnifisha biex tissodisfa ruħha u ma jimpurtahiex minn Alla; l- ispirtu jfittex 'l Alla, u għalhekk iqanqalna biex nitgħakksu. Immela dak li trid skont in- natura jġib fuqek assolutament dak li ma tridx. Nota:- Kristu qal li min iħobb lil ħajtu jitlifha. Int min int, kun af li għad taħsad dak li tkun żrajt, żerriegħa tajba tagħtik frott tajjeb u żerriegħa ħażina frott ħażin. Nota:- Malli r- ruħ toħroġ mill- ġisem, l- opri kollha tagħha jimxu warajha għat- tribunal tal- ġustizzja ta' Alla. Int min int, xejn ma jiswa li tibda tgħix ħajja tajba, jekk ma tkomplix tgħix tajjeb sal- aħħar nifs ta' ħajtek. Nota:- Kristu għallem li min ikun ippersevera sal- aħħar dak ikun salv. Int min int, mhux veru li tħobb il- proxxmu tiegħek jekk ma tħobbx lil kulħadd, anke l- għedewwa tiegħek u ma tħobbx lil kulħadd mingħajr ma tfittex lilek innifsek u bl- opri tal- ħniena billi tagħmillu l- ġid. Nota:- San Pawl jgħallem li l- imħabba tal- proxxmu hija t- temmija tal- liġi. Int min int, la tagħmilx dak li jogħġbok, iżda dak li hu utli u dak li hu ta' ġid. Nota:- Min jagħmel dak li jogħġbu jkun iservi lilu nnifsu u mhux lil Alla li jfittex lilu nnifsu f' kollox. Int min int, itlob dejjem 'l Alla li jagħtik il- grazzja tiegħu għax mingħajrha ma tista' tagħmel xejn. Nota:- Ġesù qal "Mingħajri ma tistgħu tagħmlu xejn, la ħwejjeġ kbar u lanqas ħwejjeġ żgħar." Int min int, ħaġa waħda biss hija neċessarja għalik fid- dinja, cioè li ma tagħmilx id- dnub ossija li tagħmel dejjem il- volontà ta' Alla. Nota:- Min ħalqek mingħajrek ma jsalvakx mingħajrek. Int min int, meta ma teħux paċenzja tkun topra ta' iblah għax b' dak li tagħmel ma tkunx tirrimedja għad- deni li tara, anzi, tkun tqiegħed il- kawża biex issofri d- dannu. Nota:- Il- paċenzja, jgħallem San Pawl, hija għalikom neċessarja biex tagħmlu l- volontà ta' Alla u takkwistaw il- wirt imwiegħed. Int min int, qatt ma tista' tagħraf dak li hu astratt jiġifieri dak li ma jaqax taħt is- sensi ħlief permezz tal- konkret, jiġifieri li jaqa' taħt is- sensi. Dejjem mill- konkret għall- astratt. Nota:- Xħin tara l- baħar int tibża' quddiem il- kobor tiegħu u għandek taħseb li Alla ħalaq kollox, għalhekk inti minnu tintrefa' biex tagħraf il- kobor ta' Alla li ma jidhirx. Int min int, jekk bniedem iweġġagħlek qalbek jew jagħmillek xi deni, għid lilek innifsek: "Li kieku Kristu kien minfloki, x' kien jagħmel?" Żgur li kien jieħu paċenzja u jaħfirlu. Nota:- Min hu nisrani għandu jagħraf 'il Kristu b' imgħallem wieħed tiegħu, lilu huwa obbligat li jimitah għax Kristu għallem bil- kelma u bl- eżempju. Int min int, oqgħod attent li mhux li tagħmel opri tajba iżda kif tagħmilhom għax ma jkollokx ħlas tagħhom quddiem Alla jekk ma tagħmilhomx b' fini ossija intenzjoni retta u fl- istat tal- grazzja. Nota:- Mhux il- virtù iżda l- kawża tal- virtù għandha ħlas quddiem Alla u fl- istat tad- dnub il- mejjet qatt ma jkollok mertu tal- opri tajba. Int min int, qabel ma tersaq tqerr aħseb dnubietek tajjeb billi ġġib quddiem għajnejk il- postijiet li kont fihom, kif użajt is- sensi tiegħek, speċjalment għajnejk, ġib quddiem għajnejk lill- ħbieb u lill- għedewwa tiegħek u l- istat tiegħek u b' hekk tgħin ruħek biex tiftakar dnubietek. Nota:- Dwar il- qrar uża diliġenza li tqerr tajjeb biex jinħafrulek dnubietek u tibda ħajja tajba. Int min int, wara li tkun ħsibt dnubietek, oqgħod aħseb fuq l- azzjonijiet ħżiena li għamilt lil Alla u li bihom iddisprezzajt il- Maestà tiegħu; aħseb fuq il- mewt u fuq l- infern biex titqanqal għall- indiema u ma tarġax iżjed bil- għajnuna ta' Alla. Nota:- Kristu qal li jekk ma nagħmlux indiema, ilkoll xorta waħda nintilfu. Int min int, meta ssemmi ż- żmien futur, għid dejjem "Jekk is- Sinjur Alla jrid." Nota:- 'l Alla għandna dejjem nagħrfuh Sinjur u Dominatur ta' kollox, tal- ħajja u tal- mewt b' mod speċjali. Int min int, indokra bl- ikbar diliġenza għajnejk, jekk ma tridx titlef ruħek u tara dak li ma tkunx trid tara wara mewtek; hu impossibbli li tara l- ġmiel ta' Alla jekk għajnejk ma tgħakkishomx kontinwament minn persuni, jew minn oġġetti li fuqhom qalbek tfittex il- mistrieħ jew li jkunu jogħġbuk fil- gost tal- ħars. Iktar ma nissodisfaw in- natura ħażina tagħna fl- aptit tagħha, iktar joktru fil- qalb tagħna t- torturi: l- għajnejn ma jixbgħux mill- ħars, il- widnejn mis- smigħ u l- biżżejjed jieqaf f' ġisimna katavru: minn rasna sa saqajna lkoll frugħa u vanità. In- natura tagħna tfittex lilha nnifisha f' kollox: tagħżel kulma lilha jogħġob, ma tagħmilx dak li huwa utli, iżda dak li lilha biss ikun jogħġob, u għalhekk dejjem bil- ġuħ u bil- għatx tal- paċi l- uniku teżor tagħha. Mhuwiex xorta waħda għaliha li tkun unurata jew iddisprezzata; li tkun sabiħa jew kerha, li tkun għanja jew fqira, li tkun marida jew b' saħħitha, li tkun superjura jew suddita, li tkun fuq jew isfel, li tkun marbuta jew maħlula u l- bqija. Mingħajr dina l- indifferenza tal- istat li qatt mhu l- istess, qatt ma jista' wieħed ikun kuntent bix- xorti tiegħu ossija fil- vera paċi, għax kulħadd hu maħluq għal min ħalqu. Il- biża' hija r- regola għall- bnedmin kollha, iżda din ir- regola jisservew biha biss in- nies għaqlin u mhux il- boloh. Infinit huwa n- numru tal- boloh, jgħid l- Ispirtu Santu. Kemm għandu raġun jibża' bniedem għaqli meta bil- persważjoni jara li kollox huwa fuq l- inċertezzi! Il- futur huwa biżżejjed kawża ta' biża' għal kulħadd: filli ħaj, u filli mejjet: filli anġlu u filli demonju; filli b' saħħtek u filli marid u l- bqija. Il- biża' jġagħalna noqogħdu attenti, u min hu attent mhux faċilment jiġġarraf. Silenzju, silenzju, silenzju. Ħares is- silenzju jekk trid tgħix b' kuxjenza sajfa. Is- silenzju huwa l- kult tal- ġustizzja: mingħajru għandek tara tbajja' fir- ruħ tiegħek. F' kull ħsieb tiegħek, f' kull kelma tiegħek u f' kull opra tiegħek mingħajr fini suffiċjenti, mingħajr utilità, mingħajr bżonn, għandek tilmaħ dejjem ksur tas- silenzju, u għalhekk ikollok tagħti kont ta' dan il- ksur fil- jum tal- ġudizzju partikulari, f' mewtek. Il- paċi hija teżor kbir u premju ta' volontà tajba; infatti fit- twelid ta' Ġesù l- anġli qalu: "Glorja lil Alla fl- għoli tas- smewwiet u paċi fl- art lill- bnedmin ta' volontà tajba." Għandu volontà tajba biss min irid dak li Alla jrid, u min ma jridx dak li Alla ma jridx: immela l- ħżiena ma jistax ikollhom dan it- teżor, iżda inkwiet, li jikkaġuna deni wkoll fis- saħħa tal- ġisem. Is- saħħa tal- ġisem il- paċi tal- qalb. Premju ta' Alla huwa li wieħed ikun ippreservat mid- dnub talli jkun ħabb il- proxxmu tiegħu kif għandu jħobbu, cioè li jħobb 'il kulħadd mingħajr interess u bl- opri tal- ħniena kif jista' dan jgħidu San Ġwann l- Appostlu, meta qal li jekk aħna nħarsu dan il- kmandament ta' Ġesù li nħobbu wieħed 'il ieħor, dan hu għalina biżżejjed għall- ħajja eterna. Mhix intenzjoni retta, meta wieħed jagħmel il- ġid biex ikun imfaħħar mill- bnedmin, u għalhekk ma jkollux ħlas minn Alla. Mhux il- virtù iżda l- kawża tal- virtù għandha l- ħlas minn Alla. Ma tissejjaħx retta l- intenzjoni li fiha ma jindaħalx Alla, għax tkun in- natura biss li taħdem. Int min int, malli tqum filgħodu tkellem ma' Alla, li ħalqek, u għidlu: "Sinjur Alla, ilkoll għandna bżonn tal- għajnuna tiegħek għar- ruħ u għall- ġisem, mingħajrek ma aħna xejn, agħtihielna dina l- għajnuna tiegħek għall- merti tal- pjagi Divini tas- Sinjur tagħna Ġesù Kristu." Int min int, kun af li meta tidneb, il- kawża tkun li l- imħabba li għandek lejn il- proxxmu hija difettuża, jew għax ma tħobbx lil kulħadd, jew għax tfittex lilek innifsek fl- imħabba tiegħek lejn il- proxxmu, jew għax ma tagħmilx opri tal- ħniena kif tista' . Nota:- San Ġwann l- Appostlu jgħallem li jekk aħna nħarsu dan il- kmandament tal- imħabba lejn il- proxxmu, dan hu biżżejjed biex nidħlu l- ġenna. Int min int, ebda seftur ma jista' jaqdi lil sidu jekk dan ma jgħarrfux xi jkun irid. Nota:- Alla għarrafna u jgħarrafna l- volontà tiegħu bl- għaxar kmandamenti tiegħu, bil- kmandamenti tal- Knisja, permezz tas- superjuri, permezz tal- ispirazzjonijiet tiegħu u permezz tal- ġrajja. Int min int, għandek raġun li tirrassenja ruħek f' kull stat li tkun fih għax huwa Alla li jkun qiegħdek fih. Nota:- Alla ħalaq kollox għalih innifsu u għalhekk irieġi u jiggverna kollox għall- volontà tiegħu; mela qatt addoċċ ma jiġri xejn fid- dinja, mela kollox volontà t' Alla barra mid- dnub. Int min int, ma togħġob qatt 'l Alla ħlief meta tirrassenja ruħek mal- volontà tiegħu. Nota:- Il- qaddisin ma jgergru qatt għax f' kollox jilmħu t- treġija ta' Alla, ossija l- volontà tiegħu. Int min int, l- ewwel studju tagħna huwa li nagħrfu 'l Alla, għax allura la nistgħu nħobbuh u lanqas nibżgħu minnu. Nota:- Wieħed jista' jagħraf 'l Alla mill- opri ta' jdejh jew mid- duttrina tal- Knisja. Int min int, tista' bir- raġuni tiegħek tiddubita li min għamel lilek tara ma jarax hu, li min għamel lilek tisma' ma jismax hu u li min għamel lilek tifhem ma jifhimx hu? Nota:- Alla hu li ħalaq kollox għax hu waħdu omnipotenti; mix- xejn ma jsir xejn u kulma hu, huwa ħiereġ mill- kelma ta' Alla; Huwa kkmanda u sar kulma ried Hu. Int min int, qatt la titkellem fuqek innifsek, la tajjeb u lanqas ħażin. Nota:- Jekk titkellem it- tajjeb, in- nies jaħsbu fuqek li int trid turi ruħek; jekk il- ħażin, jew jieħdu eżempju ħażin jew jaħsbu li inti trid tidher umli. Int min int, aħfer u ħobb lill- għedewwa tiegħek biex Alla jaħfer lilek. Nota:- Hija ħaġa diffiċli għan- natura tagħna li naħfru u li nħobbu lill- għedewwa, iżda bil- grazzja ta' Alla nistgħu nagħmlu kollox. Int min int, fi kwalunkwe stat li fih tkun tinsab kontra qalbek, la tinsiex li Alla jkun iridek fih, u għalhekk la tirreżistix għall- volontà tiegħu biex tkun togħġbu. Nota:- Alla ma jkunx igglorifikat ħlief biss bir- rassenjazzjoni tagħna mal- volontà tiegħu fi ħwejjeġ kbar u fi ħwejjeġ żgħar. Int min int, kun af li jekk tobgħod bniedem wieħed biss, inti tkun tobgħod ix- xbieha ta' Alla, għalhekk ikkoreġi ruħek malajr għax Alla hu ta' min iħobbu. Nota:- Huwa l- kmandament tal- Altissimu li għandna nħobbu wieħed lill- ieħor bħalma nħobbu lilna nfusna. Dak li trid immela li ħaddieħor jagħmel lilek, hekk inti agħmel lill- oħrajn u la tagħmel qatt lil ħaddieħor dak li ma tridx lilek. Ġid għal kulħadd u deni għal ħadd. Int min int, la tistenniex mewta kwieta jekk ma tirriparax kif tista' d- deni jew il- ħsarat li tkun għamilt lil xi ħadd, issa huwa l- mument li trodd jew li tgiddeb ruħek u li tagħmel paċi. Nota:- Il- proxxmu huwa għalina kawża ta' salvazzjoni jew ta' telfien skont l- imġiba tagħna lejh. KONKLUŻJONI Isma' ftit u ifhem tajjeb u la tingannax ruħek, għax inti m' inti xejn għalkemm taħseb li inti xi ħaġa għax inti sabiħ, għax għandek il- flus, għax għaref, għax tinsab fi stat għoli u għalhekk tippretendi li n- nies għandhom ifaħħruk u jistmawk. Inti tintefaħ b' dak li għandek, bħallikieku dan il- ġid kollu huwa minnek jew bil- ħila tiegħek, u ma tistħix iżżomm għalik l- unur li jistħoqq biss lil Alla waħdu. Possibbli li ma tagħrafx li kieku Alla ma ħalqekx ma kont tkun kapaċi għal xejn? Dawn idejk għamlu din jew dik l- opra li ġibdet għajnejn kulħadd u li għarrfitek lid- dinja kollha b' awtur tagħha u inti kollok suppervja tintefaħ bit- tifħir li tisraq lil Alla. U jekk għamilt din jew dik l- opra, dawn l- idejn tiegħek, stajt tagħmilhom int? X' inhu li għandek li ma rċevejtux b' xejn? Agħraf immela lilek innifsek li inti m' inti xejn, u agħraf 'l Alla, li lilu waħdu biss kull unur u kull glorja għal dejjem, għax kollox minnu, kollox b' ħiltu kollox permezz tiegħu u kollox għalih innifsu. Inża' immela s- suppervja tiegħek u ilbes l- umiltà biex Alla jeżaltak fil- glorja tiegħu għal dejjem. Kbir huwa s- Sinjur u biss mill- umli huwa gglorifikat. Huwa jgħidilna: "Jien nigglorifika lil min jigglorifikani." Glorja lill- Missier, u lill- Iben u lill- Ispirtu Santu. AMMEN.